khistorydata/jeongjo-sjw-relations huggingface dataset:
정조 22년 · 목
別單以爲金堤郡邸人役價出給時不以元定之補役米劃給以還穀一百石郡移代給且官需衙祿米偏徵於回浦一面民力已竭反羡災面雖云常稅事甚偏枯該吏雖已懲治該郡守亦難免其責本郡雇馬廳買畓錢該吏全數偸食圖囑鄕員復差前任該廳錢穀移充渠逋至於官用取之還穀還穀無彌縫之道則每石以還上例初捧七升米再捧一斗二升米至於昨年又以三斗米出秩雖幸以停退姑息而至於今年必將加數畢捧年年增加民何以聊生乎一吏之故萬民受害爲官長者矇不覺察此邑如此他邑可知自廟堂嚴飭該道使之逐邑査察釐洗恐不可已本郡吏逋各穀三百四十石零移錄於社倉分俵於各面各人名下必將有白徵民間之弊就還案中刀割僞戶一以吏名塡錄傳令各面逐戶知委後該吏嚴刑懲勵仍令本官刻期督捧外此隱逋難保其必無文移道伯使之各別詳探昨年還上停退時逋吏之分俵各人名下皆以停退懸錄鮮爲民惠古阜郡吏逋分徵民間者爲多昨年出秩猶爲近千石雖云非吏所食前倅之故而前倅所給亦不盡歸償逋餘逋之積若是夥然當該前郡不可無罪本郡昨年作廳營建時財力則收斂富戶材木則斫伐私養初不給價客舍同時營建而數間矮屋薄陋忒甚作廳則五樑翬飛制度精緻吏輩之驕橫無忌可以推知該倅之柔善太過不可無警本郡雜米捧上時每石濫捧爲二三斗稅米需米捧上時每石加捧爲一斗民怨狼藉他邑亦當如此民豈不受弊乎請令廟堂嚴飭該道期於査正沃溝縣昨春還上分給之際饒戶納賂而得免貧民無賂而多受一吏貪賂衆民受害萬萬痛駭入庫分石作奸甚多出道後開倉散石則無論新舊穀一石租不過七八斗一石米纔爲四五斗而新穀尤麤租則純是空穀米則租居其半昨年還上之不得精捧自是列邑之通患則只罪一邑反似太偏旣已發覺之後不可仍置本縣邑力凋殘上司與營門各項應納紙地價出處無路在前以漕倉六邑負石價米二百餘石屬之本邑民廳以應京上納之需矣自庚戌移屬漕倉之後本邑民廳之所當者責出民間故種種收斂民弊爲多負石價旣是裝載時募軍價則使本邑民丁一日赴役以其所出負價補此民力之難支則實爲莫大之惠令廟堂詢于道伯從長區處恐合事宜群山倉所捧七邑稅米曾捧於全州童子浦中間以浦口淺狹巨艦難容移于群山近日以來浦口比前深廣輸運愈遠愈難列邑之民咸願漕倉之復舊蓋童浦距群山四十里則遠邑之道里稍近輸運之雜費大減漕倉移設爲弊亦巨令廟堂詢于道伯詳査爛商從長變通恐合事宜臨陂縣賑恤色吏抄飢之時存拔惟意至親家率多入抄中道伯巡到時賑粥米邑內閑雜人處還米二升五合式分給使之備納一盆粥而其間見縮而自備者人各一二升倍數掌者倍其費而分掌之際以私闊狹貧殘獨戶偏受其害多有怨聲莫非該倅不察之失賑政則列邑分賑俱無欠闕至於賑穀雖因昨年捧還之未精不得精鑿而舊穀之稍精者參錯分給故亦不至甚劣抄飢之數臨陂爲四千餘口金堤爲六千餘口古阜爲五千餘口扶安萬頃俱爲三千餘口沃溝爲二千五百餘口所抄旣廣故餓殍浮黃絕不見聞而臨沃金萬隔湖西一浦之間商舶鱗集市價不騰負鹽掘菜資生多歧餽賑間斷之日就食湖西及賑而歸所以捐瘠之罕少且今時兩均適麥穗向熟沿海民憂庶可以少紓至於守宰之憑藉料販勸分瞞報等不法之事元來穀簿不豐雖欲着手其勢無路畢竟勘賑庶無犯科昨年還上停退事則元來六栍邑中扶安一邑獨能準捧而其餘五邑則未捧之數夥多未必盡歸停退而愚民則以其不納之故姑認以爲停退細究物情則停退之捧遲速無常未捧之捧秋後出秩利害相懸則停退之多歸吏逋民還之多歸未捧似是必然之理惟在該邑守秋後出秩時明査吏奸宜令廟堂嚴飭道伯俾有究惠之實效整理穀則當初邑倅輩惟以極精實早捧上爲主故無論此穀彼穀先捧而精實者歸之整理穀以此之故名實互換整理穀之名色往往混入於還穀執錢之中故愚民則不知裏面認以爲整理穀之執錢致有傳說至登筵奏今則屬之華城民弊自祛道路之傳莫不攢頌大同停退事則臣伏見封書中若曰大同收捧政値其時其中萬無辦納之類必在於最尤甚之邑退以秋大同實爲目下蘇捄之政而遙度之拳籌難以領略此一款竭力詳審如有後時之慮則直爲便宜從事還朝後具由書啓爲可臣入湖境躬察民情則在在遑急愁歎者果不外於稅大同一款而若或遽發停退之命則貧富無差虛實相蒙故隱忍不發至於二月將晦民力已竭移轉分還區處幾盡之後始爲出道於金堤郡隨其所到之邑與該倅密相面議使之預修最難捧成册抄之又抄又約以待終到邑發關後座首首吏持成册來待于全州府及至三月初一日終到于臨陂縣除却畢捧之沃溝一縣外一竝發關如右所約則至於初七日五邑成册一齊來到于全州府而金堤米爲九百九十一石六斗六升古阜米爲八百六十五石十二斗三升臨陂米爲七百三十三石二斗九升萬頃米爲四百七十三石七斗扶安米爲二百五十四石七斗三升合米爲三千三百十八石六升臣持此成册復爲潛行抽栍摘奸於五邑各面里之間則別無大段相左之事十三日行到咸悅縣發關五邑一依本邑成册數爻幷爲停退而又使之詳此委折眞諺翻謄遍爲曉諭於各面里民人等處俾知朝家特恩且其或捧或停參錯不齊則秋間更捧之時必不無吏爲奸民受害之慮又使各邑就各人名下所停數爻詳細懸錄抄作兩件成册一件置官府一件俵掌民間以爲捧上憑準之地具由移文道伯人才則沿海諸邑山川薄野風俗推魯十室忠信未有聞焉節行則冰鯉雪筍之孝斷腕截髮之烈在在成券可載一車事屬難愼不敢陳聞戢盜之政營鎭俱爲惕念平民之橫侵亦未有聞乘轎之令則列邑俱爲恪守牛禁則栍邑六邑中扶安雖不能撤屠亦未嘗買賣場市古阜永爲撤屠外此四邑則肉漢輩憑藉官用之餘狼藉場市之間臣出道後逐邑嚴治而道伯之不能禁戢實爲可惜結役則列邑或有雇馬廳或有保民廳收斂民間存本取息以應營門卜定等諸役官不撙節吏穿奸竇隨竭隨斂無有限節則其爲弊反有甚於不設廳庫臨時斂民之爲便湖南班賤之結役各異營邑之徵斂無節上農夫一年勤作不能當一年之誅求所見切矜不可以異於正貢常賦從忽看過以孤湖民顒望之願
정조 22년 · 강
命金堤郡邸人役價以還穀那移給代委折令道臣詳査釐正後狀聞
정조 22년 · 목
右議政李秉模啓言金堤邸役價之還穀那移已極可駭官需衙祿之偏徵一面者又可見濫捧之無節該郡守該曹覆奏已請拿處而請那移委折令道臣詳査釐正後狀聞從之
정조 22년 · 강
命金堤郡雇馬廳吏逋以還穀出秩者徵出於逋吏毋使更侵於民間
정조 22년 · 목
右議政李秉模啓言金堤雇馬廳吏逋何關於還穀而官則那移官之那移何辜於民而逐戶出秩一年二年轉以加數似此之弊必不止於此邑而先從已現發處痛加刷櫛一一徵出於逋吏無使更侵於民間外此各邑亦皆周察隨現査正之意請分付道臣從之
정조 22년 · 강
飭湖南還穀昨年停退時吏逋幻作虛戶以停退懸錄之弊査實釐正後狀聞
정조 22년 · 목
右議政李秉模啓言逋穀之幻作虛戶依樣分俵固是通患而畢竟歸之於停退者卽亦奸猾之例套昨年停退實出曠絕之恩前期分數亦軫此等之弊而今因金堤一邑可反三隅請亟令釐正後狀聞之意分付道臣從之
정조 22년 · 강
命古阜郡守申史源拿處前郡守捧現告拿問
정조 22년 · 목
右議政李秉模啓言民逋之分徵民間尙云憫然吏逋之分徵民間寧有是也且以所論觀之則恐不可全責吏輩請古阜當該前郡守捧現告拿問定罪雖以時郡守言之雜役米及稅米需米濫捧之弊慢不察飭不可置而不論請令該府拿問處之從之
정조 22년 · 강
命沃溝縣監尹行喆拿勘
정조 22년 · 목
右議政李秉模啓言昨春分還之紊亂雖屬旣往吏輩入庫弄奸若是狼藉甚至新舊還穀一石租不過七八斗一石米纔爲四五斗租則純殼米則半租以糶以賑民將何賴沃溝該縣監不可罷職而止請令該府拿問嚴勘從之
정조 22년 · 강
命胡南漕倉六邑負石價米屬之沃溝民廳者移屬漕倉委折令廟堂關問道臣狀聞後稟處
정조 22년 · 목
右議政李秉模啓言沃溝應納營門上司紙地價與漕倉六邑負石價條件各異負石價之移作紙地假名色本自不正年前之移屬漕倉亦必有參量事情者請關問本道狀聞後稟處從之
정조 22년 · 강
命群山倉還設於童子浦事置之
정조 22년 · 목
右議政李秉模啓言群山設置旣得形便漕倉移建事係重大決不可以民人輩目前姑息之言有所輕議請置之從之
정조 22년 · 강
命臨陂縣令南省老拿勘
정조 22년 · 목
右議政李秉模啓言抄飢之全付吏手米縮之貽害殘戶可謂兩罪俱發請臨陂該縣令令該府拿問勘處從之
정조 22년 · 강
命湖南栍邑昨年還上未捧條令道伯待秋明査
정조 22년 · 목
右議政李秉模啓言分數停退之外該道旣以準捧修啓則今此金堤等五邑未捧似是反逋之謂而停退未捧利害相懸云者停退或有仍停之時反逋自在應捧之故也雖然此等之事不可致煩朝令一付道臣吏逋之混入停退者劃卽査徵則民還之錯認停退者自可解惑而每於停退之年穀簿整頓全係翌年之秋如有日後淆雜之弊則時道臣難免其責請竝以此意分付從之
정조 22년 · 강
推全羅監司李得臣仍飭本道結役繁重之弊往復廟堂講確歸一
정조 22년 · 목
右議政李秉模啓言湖南列邑或有雇馬廳或有保民廳取息應役而吏奸民弊反甚於不設廳處臨時取民之爲便且湖南班賤結役各異徵斂無常農夫一年勤作不能當一年誅求所見矜惻不可以異於正貢常賦泛忽看過云矣本道結役之繁重每勤聖念屢形筵敎道臣之尙此玩愒不可無警請爲先推考無論如此如彼一從意見往復廟堂講確歸一或有可以稟處者則從後稟處從之敎以卿其嚴飭俾勿如前遲滯
정조 22년 · 강
命古阜郡御營屯田稱以移屬壯勇營人令道臣嚴査重繩該郡守不察之罪亦令査啓
정조 22년 · 목
全羅道暗行御史金履永啓言臣於今番廉察之行得聞古阜郡東部面北部面德林面有御營屯土之稱以移屬於壯勇營者田畓都數爲二百九十五結零云而索其文券則曰以無有問其移屬則謂之眞的事甚訝惑故敢達矣蓋聞此田畓本自金淑儀房轉賣于御營廳自該營一倂打量每一卜定稅一斗無論豐歉以代錢三百兩定式上納已多年所昨年移屬本營之後逐處收稅所捧都數爲二百七十餘石比前營納厥數稍多災民稱冤至於呼訴故出道之後問其委折於該郡守則該郡守之言與民訴別無異同而亦無可據之文蹟本事裏面旣若是未詳則雖未敢論列於書啓中而無論移屬與否旣多査櫛捧稅之數且非元來免稅之地則當自戶曹有所依例捧稅之擧請令廟堂査實稟處敎曰前御將今適登筵詳陳所見趙心泰曰蓋此屯田自御營費萬餘金買得已過三十餘年幹事營校見欺於本土屯監許多收稅盡歸奸竇在初五六百兩稅納者十數年來則甚至爲數十餘兩故自該廳略加査櫛以三百兩定稅而追又聞之則以起爲陳以瘠換膏其間奸弊無所不有一經屯監輒得產業云若非陳起膏瘠恣意偸弄寧有是也臣於待罪是任時行會本道踏驗以來則陳爲一百五十餘結起爲一百三十餘結以京營門一時指揮陳起之十分眞的未可知而雖以此時起推之其所納稅不過四五之一而陳土柴草爲利不些亦歸屯監近來京營軍需之漸縮職由於此矣臣之必欲釐弊專爲軍需所關而一種奸細之輩大失所利谿壑難充則乃敢從中構虛做出移屬壯營之說以爲侵怨之地若不嚴査窮覈照法處置則將無以戢奸究而礪浮俗矣履永曰事實旣如此則該郡守之矇然莫察不可無警而從中作奸之人分付道臣嚴査重繩恐不可已矣從之敎以該郡守事令道臣一體査啓
정조 22년 · 강
命守令罷職之代待畢賑差出
정조 22년 · 목
敎曰賑事不可付之生手守令罷職之代待畢賑差出拿處亦於畢賑後擧行
정조 22년 · 강
推兵曹判書李時秀棍汰守門將金國世李漢哲
정조 22년 · 목
敎曰兵曹判書推考當該守門將決棍汰去
정조 22년 · 강
命司鑰李元相令攸司科治
정조 22년 · 목
敎曰當該司鑰令攸司科治
정조 22년 · 강
以李章漢爲御營中軍
정조 22년 · 강
命司卷領籤中陞資者以兼銜施行隨品付祿著爲式
정조 22년 · 목
檢校直提學李晚秀啓言閣屬官中司卷領籤乃是五品窠當受五品祿而間因一二人陞品賞典付之三品祿其後該曹不察仍以爲例新差未陞品者混給三品之祿事甚無謂此後則一從當品付祿事分付領籤李興潤旣已陞資以兼領籤自本閣單付啓下此後司卷領籤中加資者以兼銜施行隨品付祿事著爲定式似好矣從之
정조 22년 · 강
御仁政殿月臺行夏享誓戒
정조 22년 · 목
時至具遠遊冠絳紗袍乘輿出協陽門入仁政門至仁政殿月臺降輿陞座祭官及宗親文武百官分東西入庭行禮訖讀誓文官前吏曹判書沈煥之讀誓文訖祭官以下行禮如初乘輿出仁政門入協陽門還內
정조 22년 · 강
元子行講學于集福軒外軒
정조 22년 · 목
諭善尹得孚入見如儀內閣提學鄭民始沈煥之檢校直提學李晚秀隨入講說見講學廳曰記
정조 22년 · 강
遣承旨馳詣明陵奉審摘奸局內諸陵一體奉審
정조 22년 · 강
命親臨誓戒及陳賀時監察全數進參而未署經人稟啓署前行公受由在外人草記變通使之備員進參
정조 22년 · 목
承旨洪仁浩啓言親臨誓戒及陳賀時監察全數進參事旣承筵敎矣此後監察中如有未署經人員則自本院稟啓署前行公受由或在外人自該曺草記變通以爲備員進參之地似好矣從之敎以親病受由則相換
정조 22년 · 강
命定州㺚川新建之碑稍大於文昭殿碑樣而閣則仍舊城內舊碑移奉處碑閣依文昭殿碑閣樣爲之
정조 22년 · 목
平安監司朴宗甲狀啓以爲謹依備局內閣關辭定州㺚川紀蹟碑移奉於城內㺚川碑閣刻竪新碑事與本州牧使吳毅常爛加商確則㺚川前建之閣較量於新建碑石見樣則大小果不相稱以此材瓦移建城內間架尺度比前稍減恐合便當㺚川當建之閣參互於碑石見樣從小新創亦爲因其勢省厥費之道碑石則乙卯年所建浮出於宣川地而石品光瑩可用附近他邑本無可取之石故今番亦令浮出於宣川材本則本州境內旣無取用者今若自山郡斫取流下則遲緩可悶安州博川之市本有材木儲積之事故發關另飭以爲卽速貿運之計城內碑閣旣定移建則其所工役不過撤移改構之節㺚川碑閣雖是新創一間屋子之造成似不至曠日持久而至於石役一款浮琢磨礱等節自有次序有非衆力竝施倍功亟成者則日限遲速姑未的料計其始終決非旬望間可就者勢將至於農棘之節大抵建閣治石本非巨役且匠手食藝元不業農役軍當用雇丁而邑底游手率多雖犯農節實無妨農之患工費物力以公穀會減之意知委該邑兩處碑閣圖形碑石見樣及閣之間架碑之尺數修成册上送于內閣敎以㺚川碑閣之移建城內事體殊涉如何只以城外之碑移奉於城內而碑閣制度依文昭殿碑閣例以一間爲之事分付城外碑閣則仍置而文昭殿碑樣果如狀辭太不的當新碑稍大於殿碑樣切勿依移奉碑樣之太廣太高事分付道臣碑閣之役則雖不至妨農至於浮石輸致果然無用民力妨農功之弊嚴飭邑倅務從便簡毋或一毫泛忽事自本閣措辭嚴飭行會
정조 22년 · 강
前假注書李弘謙以右諭善李城輔附奏馳啓
정조 22년 · 목
弘謙狀啓以爲臣敬奉聖諭傳諭于廣州府倉隅村右諭善李城輔所住處則以爲臣旣於日前以數日內奔趋之意仰籲於附奏中而玆者召命又若是其勤懇固當卽速前進而顧氣息凛綴欲起還仆竊擬小加調將遄作請譴之行仍伏念事事要令從便實是無前異數更何敢以職名乞解更事煩瀆而不敢不趋召者感激恩命也不敢不祈免者揆量賤分也臣旣欲不日趋詣仰答明旨則與其因仍冒據自取僭踰曷若夬解見銜復霑天恩爲微臣之大幸云矣臣旣承偕入之命姑爲仍留敎以爲卿進身許卿所請卽爲入城事爾其傳之如是則當入城入城後爾則復命○又狀啓以爲臣敬奉聖諭傳諭于行副護軍李城輔處則以爲諒臣微懇許解講職臣從此可免欺天之重戾而依然是前日蔭官矣將何以仰酬德意之萬一哉方欲於今日內强力啓行而先爲附奏云臣旣承偕入之命同日申時偕與離發而入城則似在明日入城後當卽復命
정조 22년 · 강
召見明陵奉審承旨李泰永于重熙堂
정조 22년 · 강
命翼陵後麓有頉處夏僚前完補而本陵軍及隣陵軍從便使用
정조 22년 · 목
承旨李泰永啓言翼陵後麓有頉處詳細奉審則周迴頗浩大四五年來陵官屢次枚報於該曹及畿營而以猝難始役至今遷就以至役處之逐年漸廣似不可更經今年僚兩臣意則不必調用民丁各陵守護軍使之排日赴役陵官專意董飭以爲夏僚前完補之地而本陵幅圓甚小風落自枯之木自來絕罕各陵松雜木中自枯或風落者亦爲量入取用似好矣從之敎以來月旬前後擇吉本陵軍及隣陵軍從便使用令畿營給點心米
정조 22년 · 강
召見來待諸臣于重熙堂吏曹參議任希存前參議李勉兢
정조 22년 · 목
諭善尹得孚入見如儀檢校直提學李晚秀隨入講說見講學廳日記
정조 22년 · 강
遞差吏曹參判李敬一推承旨李泰永李相璜
정조 22년 · 목
承旨李相璜啓言祭官中時無職名人例自該曹草記付軍職而今此夏享大祭獻官單子入啓時該曹不爲草記極爲未安請當該堂上推考祭官中時無職名人令該曹口傳付軍職從之敎以該堂遞差該房從重推考不爲提醒之坐直承旨亦爲推考
정조 22년 · 강
以權裕爲吏曹參判前望也
정조 22년 · 강
前假注書李弘謙以行副護軍李城輔來到城外書啓
정조 22년 · 목
弘謙書啓以爲行副護軍李城輔今日來到興仁門外仍爲止宿故臣則姑爲仍留矣敎以更當敦召爾則先爲入來
정조 22년 · 강
禮曹以翼陵後麓有頉處補築吉日推擇啓
정조 22년 · 목
該曹啓言因承旨李泰永翼陵後麓完補事擧條批旨內來月旬前後擇吉事命下矣補築吉日今日官推擇則來四月十八日卯時爲吉云請以此日始役事分付陵官及京畿監司處從之
정조 22년 · 강
推禮曹判書李祖源
정조 22년 · 목
敎曰當該禮曹堂上推考
정조 22년 · 강
召見下直守令于誠正閣伊川府使林道浩安岳郡守朴載淳報恩縣監尹悌東
정조 22년 · 목
道浩載淳悌東辭陛也○承旨洪仁浩曰昨日右承旨不爲仕進故啓請牌招今朝仕進之後啓辭允下蓋近來院例啓辭雖未下翌日例多仕進而今番則纔仕進而啓辭允下旣仕進之後更無出牌之可論事涉未安矣予曰此亦院中之謬例雖過十日旣請牌招不待允下而何可徑先入闕乎此後勿如是可也
정조 22년 · 목
諭善尹得孚入見如儀內閣提學沈煥之檢校直提學李晚秀隨入
정조 22년 · 강
命史官傳諭于行護軍李城輔
정조 22년 · 목
敎曰聞已來住城外從近登筵何等忻企然而卿之所以進身爲參講學之席也旣爲是而進身獨於諭善之職名却顧辭巽其可乎卿須念得此箇事理毋滯前見以諭善造朝事遣入侍史官傳諭于行護軍李城輔何當造朝與否知來
정조 22년 · 강
重推承旨洪仁浩飭受誓戒後刑殺文書依齋令毋得入啓
정조 22년 · 목
敎曰散齋日公事例爲酬應各司亦皆開坐而旣受誓戒之後刑殺文書當依齋令不當啓聞而今日以國忌過齋留院公事入啓之中有混入文書此亦不遵故事之一端該房承旨從重推考此後嚴飭
정조 22년 · 강
命都總管金箕性西春君爗徐邁修許遞今日政差代
정조 22년 · 목
政院啓言因都總府草記來四月初二日宗廟夏享親行時侍衛寶劍守宮當爲備員而都總管金箕性西春君爗徐邁修差祭一員未差不得備員令政院稟旨變通事允下矣何以爲之敎以許遞竝令今日政差代
정조 22년 · 강
金吾諸堂聯疏請罪人邊景鵬窮訊得情命景鵬卽其地放逐又命同義禁申耆承旨李尙度遞差
정조 22년 · 목
判義禁邊得讓同義禁李祖承申耆聯疏略曰臣等伏見昨下判付有罪人邊景鵬草記照律之命竊不勝驚惋之至彼範中是何等凶孼也海縣薄竄大是失刑而渠敢交結島民爛通書貨此又萬萬駭憤至於景鵬雖云絕島賤品亦旣名編朝籍而專爲通信於逆孼必也住接於逆屬之家前後傳札絡續不絕此非一朝一夕之故可勝痛哉頓開鬱懷之說機微見漏之慮已發於泰謙現納之書則平問之下亦不敢全然掩諱府庭納供便同輸款至於往復陰秘之跡徒事周遮終不吐實尤極痛惡王府請鞫之啓實出於嚴隄防絕亂萌之意而及奉批旨卽令勘律有若尋常罪犯循例議讞者然其於刑政之壞舛懲討之寬緩豈不大可懼哉伏乞亟寢成命仍令具格嚴囚窮訊得情批以此非如是之事隨問直陳可知其人之可取況渠家內絕海外事在昌樂何以知之由前由後容有可恕欲待照律啓目有所闊狹卿等乃反煩縷此批決折爲可該囚卽其地施以放逐之典○耆又陳疏敎以上疏投之當直該堂遞差朝筵下敎之後焉敢更捧捧納承旨亦爲遞差
정조 22년 · 강
吏曹參議任希存陳疏辭職賜例批
정조 22년 · 강
平安監司閔鍾顯陳疏辭職賜批仍命不多日內辭朝
정조 22년 · 목
批以冢宰之於藩任左遷也卿其勿辭斯速下往○敎曰定州碑閣修葺之役自有所重舊伯旣難遲待畢役則新伯下往然後可以專意董飭平安監司閔鍾顯疏批旣下使之不多日內辭朝
정조 22년 · 강
義州府尹李基讓陳疏賜批
정조 22년 · 목
疏略曰臣於昨冬赴任時歷本州境七十里所過村里率皆牢騷散落問其由則輒曰擧給爲之祟又問擧給爲何事則輒對以還穀漸多排戶勒分謂之擧給而逐年增加民不能堪旣至未幾民訴日至十百爲群輒曰擧給不祛民將盡散臣見此狀益自驚悶謹取穀簿溯究弊源則擧給之所以成全由於盡分條之太多也蓋本府穀半留半分者只軍餉常平穀數條而已其餘各衙門穀二十餘條皆係盡分然其始也半分條爲主而所謂盡分條不過零碎未至病民但以後來每歲本府應下條及前後停退蕩減等穀例皆以半分條計減故於是乎半分條自不得不日漸消縮其餘各衙門穀逐歲生殖耗上加耗更不費用有增無減故於是乎盡分條又不得不日漸增益近又於戊申年始以本州還米八百石移屬壯勇營壬子冬又以均廳米四千二百石屬之甲寅春又以均廳米一千九百石屬之丙辰夏又以管理營米一千九百六十餘石屬之盡分取耗見今本營穀當分者已爲一萬三百四十餘石本州穀例多以皮穀俵散換折稱米故還穀之名總稱折米以此準之營穀當分雖稱萬石實過數萬於是乎盡分條又阧增矣民之願受者旣少而穀之當分者益多故抑配之法創而擧給之弊痼三數年間民散者已十二三矣夫邊門所恃者民心也民急如此一任其流散已是凛然況邊上之貴儲蓄所以備不虞也盡分者旣多故留庫者零星於是乎邊儲又空矣民困倒懸穀擁虛簿邊事至此寧不寒心目今矯捄之道只當痛革盡分之法悉取諸衙門穀一付之軍餉使之半分半留則擧給之患自祛而儲還之穀自裕矣人或謂衙門穀相換有朝禁不可自下仰請壯營穀事體自重宜不敢議到臣則以爲不然夫衙門穀相換之禁只爲穀簿幻弄者設若事係便民宜不在此限況壯營設置亶出於嚴宿衛壯國勢之義而我殿下至誠爲民之念未嘗不先行於其中凡於大小施措之際輒慮有絲毫民邑之弊惻恒戒飭之意屢發於絲綸筵席之間今此本邑還弊旣如彼營穀之助還弊又如此若使此狀一入聖聰我殿下必將愕然而驚卽地釐改不忍使斯民一日受其弊矣玆不得不冒昧條陳乞令廟堂稟處卽以本府所在各衙門穀盡分條悉屬軍餉依法分留壯營穀取耗各色本州則特與優恤免其分置使邊民獲紓蕩析之患永涵若保之澤甚大幸也臣又伏見本州舊有楊下鎭設置萬戶間因凋弊大臣筵稟革罷鎭屬及鎭屯仍屬本府自本府差出別將使之照管伊時處分蓋亦出於爲本州重邊事之意也通變之後鎭屬果皆稱便今伏聞本屯有移屬京司之議又於本州地方將有築垌設屯之擧云無論是鎭是屯旣係本州所有則宜自本府主管而不嫌銷刻不問便否今忽移屬已非邊邑之幸乞令還寢其議本州聚勝堂乃宣廟朝壬辰歲臨御之所也聚勝亭在館北翊原堂在城東及壬辰駐蹕之時隨時移御翊原堂後仍毀壞今設校宮於其地獨聚勝亭巋然尙存及先大王朝辛酉歲特寫聚勝堂三大字左方又寫義州聚勝堂昔年駐蹕之所今者手書以揭一則追慕之忱一則懲毖之意也三十字下本州扁揭於是乎亭變爲堂矣至今小大婦孺語到此堂輒愀然有如復見文之意而榱桶剝落柱礎傾歌謹已略具材力決意修改而第伏念一經行在便成公宮繕葺之節已難擅擧更有御墨亦不宜私自移奉故玆敢略具其由陳聞乞令該曹卽爲稟處以爲及時修改批以諸路之民孰非懷保中物而致意於西路者以其鄰於彼境也尤致意於本府者亦以其處在邊上也民之受困糴弊最甚年前屢勤飭敎使之平分均施猶慮夫令久事弛分付道伯修啓較戶量穀之案以備便覽意謂營邑遵奉無怠民亦得以息肩歇脚見卿疏辭與所料何太相反所謂擧給之謬規添還之石數令廟堂另飭道伯先從營穀勿分餘亦斯速一一釐正後啓聞楊下鎭及本府垌還屬事依施本府聚勝堂重修事所重自別何待該曹稟處卿是卿祖之孫董釐是役必當與以爲榮卜吉卽爲重修但可仍以葺之須勿務侈衆瞻間架甃礎無或改易舊規
정조 22년 · 강
命南陽府充軍罪人李貞坤移充訓局別騎隊令訓將課訓兵書待講陣達通後草記
정조 22년 · 목
因貞坤到配狀啓敎以所爲雖極駭然都是不識所致置之海曲之間聞見那由長得名以充軍則京鄕無異矣移充訓局別騎隊令訓將課訓兵書待講陣突誦習陣日試令執操又待其達通後草記
정조 22년 · 강
有政吏曹判書金載瓚兵曹判書李時秀進
정조 22년 · 목
以朴宗甲爲判尹趙宗鉉金文淳趙鎭寬爲都總管李義綱爲副總管
정조 22년 · 강
命司鑰李元相分揀放送
정조 22년 · 목
刑曹啓言司鑰李元相招辭以爲殿座時鋪陳凡節不善擧行死無所惜云旣已遲晚請自臣曹考律嚴勘敎以分揀放送
정조 22년 · 목
諭善尹得孚入見如儀內閣原任直閣南公轍隨入講說見講學廳日記
정조 22년 · 강
行次對于熙政堂召見平安監司閔鍾顯
정조 22년 · 목
敎曰三十日次對進定於今日肄儀後來會○右議政李秉模曰右諭善聞已上來甚慰企竚之思矣予曰招來之勤專爲講筵而今乃逡巡於諭善職名雖以必致之意不得已曲副而必以諭善入來然後相見之際可以備禮矣秉模曰聖敎誠然矣上之所以招之下之所以膺之所重皆在於講學則豈可不以諭善登筵乎予曰今日賓對正爲此事春初上來旣已質言而今忽難進處義太過無或予誠禮之有所未盡而然乎旣已許其所請矣欲知其進身之意然後更爲還付而若或一味逡巡則誠可悶矣秉模曰當初曲副蓋出於靡不用極之意古人所謂禮羅是也昨日下敎旣已示意今以諭善職名敦勉實爲事面之得宜矣秉模曰義州府尹李基讓疏批內辭意自本司當卽行會而旣有勿分之敎無論某樣凡係盡分穀則當一竝勿分乎予曰勿分云者只謂壯營穀而其餘之一一釐正云者無論均廳穀及本道營耗必皆較戶量穀務歸便民之意也較戶量穀固知其易歸空言而旣有是名不可無實新道伯下去後亦念以此着念也秉模曰楊下鎭本府垌之還屬雖有許施之敎而問于曾經道臣則本非屬於灣府者云矣予曰自廟堂詳探事實善爲擧行也秉模曰趙鎭宅爲灣尹時有請得加分萬石限以八年今纔六年而伊後屢値年豐不無穀多之弊云矣予曰果有加分之事而後因言端似已罷之矣秉模曰臣則認以至今尙然矣予曰更爲詳問可也予命箕伯閔鍾顯入侍敎曰昨批亦已言之而自冢宰爲箕伯便是左遷卿家先故之前後按是道者比他家最多繩武述志之方所宜加勉固知卿自來廉雅而念其家聲尤豈或一毫放過鍾顯曰初當是任愚昧生疏誠不知所以仰承矣予曰定州碑閣之役才有下敎而已建者不必改毀移建者務令約小使之僅容舊碑而已也予曰初欲見左相而面諭矣卿適登筵故先此言及耳天官冢宰何等重任而近來存拔太頻甚至於不知其孰存孰拔向來一重臣之拔望也久而後知之今番亦有拔望者而初則從然看過翌聞承宣之言而始爲覺得矣自古銓官之遭彈者何限而一番臺論輒拔銓望寧有如許事體假使大臣之意誠以其不合於銓職也則周旋已久何無一言乃因新進臺臣一時噴▣之言遽加存拔於冢宰之望乎以今日傾軋敲撼之俗習後弊所在尤豈可不念設有不可不拔之人則爛漫商量務從公論俾擧世曉然知其拔之之由則當者亦必知懼聽者庶皆讋服而今番則問政銓官亦不與知云此豈中書故事乎左相事極爲如何矣卿旣在僚席何亦無一言也秉模曰伊時適値夜深矣以故事言之則吏判之一番拔望殆乎擧世驚動矣今番之事果多不知者矣予曰前後拔望者爲幾人曾經吏判中有知之者乎行上護軍鄭民始曰鄭昌順徐浩修金思穆徐鼎修徐有防李秉鼎六人矣予曰向來徐鼎修之拔望也予果久而知之矣春初擬望時李秉鼎才已敍用而不入於其中故問于吏曹則大臣以爲不見敍用文蹟而不爲擬望云矣至於今番拔望予又無心看過矣如故相臣鄭惟吉之改正於臺論者十年之後復拜相職而銓堂之見拔於大臣者未聞其更爲行公則必也終不可行公之人然後始可議到於拔之與否矣我國規模重惜名器故淸宦美職爲礪世磨鈍之具今也則名器之屑越愈往愈甚未嘗有其難其愼適中得宜底意思銓望存拔之從看亦由於太多之故矣其擬也旣若是輕故其拔也又如彼易至於兵判望則濫宂尤甚才陞卿列無人不爲此亦豈非名器之漸輕乎戶曹判書金華鎭曰以鑄錢事旣承下敎故敦篤之方另加講究而近來鍮鑞極極貴無以克鑄若不用鍮鑞只用鄕鑞則依舊簿劣無以行遠通變之術不可不另念以史册考之亦有大錢之當千當百而此則今非可議當十當五亦多其例此惟在廟堂之熟加講確矣予曰此則果難遽議矣大臣諸堂以爲何如秉模曰在一時收貨權之方固無出此而私鑄之弊又難禁矣民始曰一時權宜之政古亦有之而如欲行遠則必多窒礙不通之處矣予曰我國用錢多以分文當五當十必不便於日用切緊且有幷與舊錢而棄之之慮且何必曰利但務錢樣之敦篤好矣華鎭曰今番鑄工已始而以若薄小之樣猶患物力之不足況可望其敦實乎銅貴之患亦莫如近日日前甲器禁令之後磁器之價一倍輕歇以此見之則物價貴賤由於奢儉目今閭巷常賤食器之外楪題鍾子皆用鍮器甚至於芥醋鍾子之皆有蓋兒物安得不貴乎予曰醬之有蓋兒若墨之有屛風俱極駭怪矣蓋當今之時一言蔽之曰不守分上下貴賤之皆有等威一以法禁裁之非不好矣而禁之不得其要則適足爲擾民之端先自今日登筵者勿用鍮盤床則上行下效庶幾不期禁而自禁矣秉模曰率爾出禁果爲擾民之端上行下效誠爲化俗之要矣華鎭進奏除留米貿用予曰此是本曹經用之外也經用之需猶患不足又以此而貽弊於戶曹尤無意義今年則姑爲區劃而此後則須思釐單之方好矣華鎭曰到今則可謂欲罷不能矣秉模曰今雖某條區劃而此豈年年爲之之事乎大抵經用窘乏不可無別般通變之策古之人亦有汰宂官竝州懸之政如勳府免稅之結査陳納稅屬之戶曹少無騷擾之端大爲經用之助矣予曰耆社免稅亦爲千結云亦豈不過多乎罷宮房折受乃是丙申初政當時所得殆爲二萬餘結而伊後田結之減總又多於此若無當時之所得則尤當如何民始曰戶曹之至今維持專賴此效矣刑曹判書趙鎭寬曰邊景鵬之口招臣果捧之渠若是遐鄕無知之類則猶可付之不足責之科今乃名登朝籍之人有此罪犯今反如是處分則此後弊端將不可勝言矣通書之狀初雖抵賴末乃承款本事發覺時渠雖在昌樂而往復書札則乃渠在京之時矣秉模曰卽其地放逐太屬輕典非但景鵬之失刑遐土之人將不知此箇法禁之可畏反啓日後無窮之慮矣予曰此果難處矣渠是功令賜科之人而穎䫉亦好又能文筆在耽羅人中最不草草因此永棄亦豈不可惜秉模曰旣犯此罪之後安得不永棄乎兵曹判書李時秀曰日前以都總管之太少副總管之太多有所飭敎矣此後則必各以五員依品分排乎予曰不必如是但無如向來之都總管二人副總管八人可也因此而思之總管之任不輕而重古則崇品重臣與王子大君皆爲是職武臣之曾經亞將者一拜總管便以爲榮矣今則亞將姑無論以單水使而亦爲總管此亦名器屑越之一端該望所當勿施該兵判亦不可不罪此則今姑置之雖以訓院副正言之雖曰武職自是淸銜而往往有不知誰族之人近來爲西銓者甚至有問色目於武官不然則又有道分排爲武官者可用則用之豈有所謂色目若不能擇人任人而惟知分排則將焉用彼兵判哉爲兵判者若此又安得無向來宣傳官可否不純之事乎此等之習另加嚴禁俾知一副當嚴如鈇鉞之規模也
정조 22년 · 강
命畿內所在備局句管穀折米二百八十石移給總戎廳移轉耗條蕩減之代
정조 22년 · 목
右議政李秉模啓言總戎使金持默擧條批旨有令廟堂稟處之命矣取見其所啓則以爲昨秋章陵幸行時駕過金浦等四邑舊還及耗條竝入蕩減而本廳移轉耗條二百八十石亦在其中矣此是本廳軍校兩朔支放之需且甲寅移轉變通時若當除耗之歲以畿內他衙門穀推移給代之意已有筵稟定奪依定式令廟堂推移給代爲辭矣畿邑所在備局句管穀中折米二百八十石劃給從便取用之意請分付從之
정조 22년 · 강
命前刑曹判書趙尙鎭還差備堂
정조 22년 · 목
右議政李秉模啓言前刑曹判書趙尙鎭以例兼備堂北關句管堂上差下矣本職今旣見遞句管堂上似當減下矣敎以備堂還差
정조 22년 · 강
命奉朝賀李命植追榮依正一品實職例爲之
정조 22년 · 목
右議政李秉模啓言奉朝賀陞正一品則依實職例追榮而故奉朝賀元景夏趙暾俱因特敎首相贈職矣奉朝賀李命植以輔國致仕則當爲追榮而該曹不敢遽然援例入啓云故仰達矣從之
정조 22년 · 강
命今番節使齎來禮部咨文中賜物及使臣參宴事以前頭使行時稱謝之意撰咨付撥下送灣府傳給鳳城將
정조 22년 · 목
右議政李秉模啓言今番節使齎來禮部咨文中有賜物及使臣參宴兩事以前頭使行奉表稱謝之意令槐院依例撰出回咨正書安寶後定禁軍騎撥下送于灣府使之傳給鳳城將處轉致北京從之
정조 22년 · 강
命嶺南南倉錢五千兩劃給別營軍料補縮及其他給代不足之數
정조 22년 · 목
戶曹判書金華鎭啓言別營軍料補縮與其他給代條以嶺南漕倉除留米中五千五百石換貿取用事定式之後價錢一萬六千五百兩連以該道穀多邑耗作錢中筵稟請得劃給矣今年所貿之價亦當趁卽區處而他無變通之路故關西作錢餘米二千餘石嶺南奴作米餘在六百餘石査得於會外穀簿而作錢則不過萬餘兩以此區劃之意纔已就議大臣而不足之數尙爲五千餘兩此則請下詢大臣從他加劃準給詢于大臣右議政李秉模曰此是難繼之道而今年則不可不區劃請以本道南倉錢限五千兩劃給從之
정조 22년 · 강
命丹鳳門守門將廳修葺
정조 22년 · 목
兵曹判書李時秀啓言丹鳳門守門將廳年久傾頹今當修葺而係是闕內公廨故敢此仰達矣從之
정조 22년 · 강
命碧松亭後成均館土脈傷頹處補土
정조 22년 · 목
御營大將李漢豐啓言鷹峰下後苑主脈補土之役今旣完役而碧松亭後成均館土脈亦有沙汰傷頹處請一體補土從之
정조 22년 · 강
重推兩司行公諸臺
정조 22년 · 목
承旨洪仁浩啓言兩司行公諸臺之不待牌招進參次對自是格例而前後飭敎何等申嚴則今日諸臺進參於肄儀懸病於賓對極爲未安請從重推考從之
정조 22년 · 강
遞判義禁邊得讓知義禁徐有防同義禁李祖承以趙宗鉉爲判義禁權▣金思穆爲知義禁林濟遠爲同義禁前望也
정조 22년 · 목
有防在外得讓祖承未肅拜也
정조 22년 · 강
遣史官諭右諭善李城輔還付講銜之意仍令卽日簉朝
정조 22년 · 목
敎曰卿行之自江而進住城外意在勉膺敦召也豈必更作節拍以致開講之遲延乎焉於羅致姑許所請而予之召之卿所幡然欲以講銜登講席也須以諭善出肅然後始可以備儀相見仍又開講到今不可更問於卿卿之講銜還付俾卿知此進身卿須卽日造朝事更遣史官傳諭于右諭善李城輔
정조 22년 · 목
次對登筵以邊景鵬酌處事屢爲煩奏也
정조 22년 · 강
遞都總管趙宗鉉金文淳副總管李義綱以李聖圭爲都總管金勉柱李潤慶爲副總管竝前望也
정조 22년 · 목
宗鉉文淳未肅拜義綱差祭也
정조 22년 · 강
諭左議政蔡濟恭勿胥命遣承旨傳諭
정조 22년 · 목
政院啓言議政府錄事來言左議政蔡濟恭以爲伏聞賓對筵敎不勝悚蹙走伏金吾門外恭俟處分云仍納命召何以爲之敎以冢宰之薦亞於枚卜之單禮貌至爲嚴重存拔務當難愼比之於年少氣銳之銓郞存拔臺望不翅若野馬之於泰山設有公議之不可不勉從者明言其釁犯之如此如彼然後言於銓堂議于僚相使聞者讋伏當者知懼卽中書之故事爲然以是改正之相臣十年後作相者雖有之拔望之吏判則拔後行公未聞焉相臣去就非或輕於吏判而然者誠以臺言與廟議自有輕重之殊也且銓官之爲任易速謗言從古遭臺彈者何限而朝廷庇之廟堂拭之豈皆私之阿之於彼哉具僚之恥乃朝廷之羞何況冢宰重任乎朝筵適因言端有所云然不但致慨於卿之未能細量亦不能無惑於右相之在僚席知而不言一則爲國體二則爲常格卿之胥命不已過乎近者卿有所拘無以登筵不得已轉及如値面對都不過一笑而罷者切冀勿更辭巽安心卽爲還第以此意遣史官傳諭仍傳命召待其還第使之復命政院啓言左議政蔡濟恭又使錄事來言十行辭旨誨責備至分義所在卽當依聖敎奉行而私心去益悚愧御符不敢祗受伏地涕泣恭俟亟賜處分云仍納命召何以爲之敎以予於卿隨事無遮隔卿庶幾知予苦心今日之敎究其意之所自言之所由一言以蔽之曰出於爲卿不在多言曾亦悉諭如是也故不得不求備而責備今反不諒本意徒守處義卿其可謂知予心者乎安心勿待命卽爲還第事遣吐直承旨傳諭仍傳命召雨意甚濃此時尤豈可離次侵夜乎坐在廳軒呼寫此批仍待還第之報此意一體傳諭
정조 22년 · 강
命春秋翻刻物力取用湖南儲置米一千石自外閣擧行
정조 22년 · 목
內閣提學鄭民始啓言御定春秋之新印者有下送兩南翻刻之命而外方擧行之際本有公穀之會減者營屬之夤緣侵徵於列邑爲弊甚巨若以會減之物力自京翻刻足可相當而無貽弊列邑之患請湖南儲置米一千石依會減例取用自外閣擧行從之
정조 22년 · 강
以金祖淳爲承旨前望也
정조 22년 · 강
吏曹參議任希存疏陳病狀乞遞踏啓字
정조 22년 · 강
以魚用謙爲吏曹參議前望也
정조 22년 · 강
命太廟永寧殿夏享香祝再明日出宮時親押
정조 22년 · 목
因香室來四月初二日宗廟夏享親祭及永寧殿夏享攝行祭受押單子竝敎以再明日出宮時當親押該房知悉
정조 22년 · 강
右諭善李城輔上疏乞遞賜批
정조 22년 · 목
疏略曰臣旣到城外則延頸之忱於是益切竊欲濫叨陪侍獲瞻岐嶷之表以遂平日之大願乃於口奏略陳微誠而第伏念本以見職之遞否爲進身之節拍纔被遞改之恩以開奔趨之路矣今有更授之敎而不少留難冒昧承當則前辭後膺去就顚倒此臣所以盤桓踧踖而不敢遽進者也伏乞亟遞職名治臣罪戾批以史官之回詳聞卿附奏之言過矣疏辭之如此尤豈不過矣乎卽爲入城以諭善之職出肅開講後入侍仍命遣史官傳諭
정조 22년 · 목
太廟永寧殿夏享在再明也
정조 22년 · 강
諭原任直提學驪州牧使徐鼎修每朔以英陵
정조 22년 · 강
寧陵局內無頉形止狀聞本閣
정조 22년 · 목
敎曰英陵寧陵局內木根摘奸逐朔或間朔下送今爲數年而今則卿出自內閣其所檢飭無所事於別遣摘奸卿其各別檢飭在任間每朔以無頉形正狀聞于本閣事下諭于原任直提學徐鼎修
정조 22년 · 강
有政吏曹判書金載瓚參議魚用謙進
정조 22년 · 목
以宋銓爲承旨嚴耆爲副校理李勉兢爲禮曹參議徐有齡爲長陵參奉初仕也
정조 22년 · 강
命自今皇壇祭享時北營入直堂上將官率入直標下軍把守於拱北門外嚴禁人馬喧聒之弊
정조 22년 · 목
因兵曹大報壇祭拱北門開門單子敎以拱北門路與壇上至近留門之時必有喧聒自今北營入直堂上將官率入直標下軍門外使之從便作門把守嚴禁雜人馬○承旨李肇源啓言皇壇享事時北營入直堂上將官率領入直標下軍拱北門外排立作門事才承下敎矣軍兵除出時當待標信擧行而若於禮畢後還入直時又請標信則事涉煩複以除出標信幷與還入直而仍令預爲祗受定式施行恐好矣從之○訓局啓言北營入直標下軍三十名軍餉色軍二十名千總鄭忠達率領拱北門外作門把守雜人一切嚴禁而待標信擧行
정조 22년 · 강
命皇壇祭享攝行時所用沈香定式會減
정조 22년 · 목
承旨李書九啓言皇壇祭享攝行時亦用沈香事曾有先朝受敎而該曹以不載定例昨年所用姑未會減云壇享事體至重不可不申明定式故敢達矣從之
정조 22년 · 강
遞承旨尹光顏權裕以徐邁修兪漢謨代之竝前望也
정조 22년 · 목
政院以光顏不爲仕進請牌招敎以聞有實故許遞都承旨亦有實病云一體許遞前望單子入之待下批牌招
정조 22년 · 강
遞藥房提調沈煥之以金載瓚代之前望也
정조 22년 · 목
敎曰藥房提調聞有實病許遞慈殿湯劑監煎之時不可不備員前望單子入之
정조 22년 · 강
命承旨詣皇壇享所奉審祭器監滌祭物嚴飭精備以各別齋沐之意面諭祭官仍留待享時檢飭以來
정조 22년 · 목
敎曰禮房承旨詣皇壇享所奉審祭器監滌祭物嚴飭精備祭官各別齋沐之意一一面諭仍留近處公廨享時檢飭以來
정조 22년 · 강
命義士車禮亮後孫成册下漢城府忠臣後裔册同爲修入仍令吏兵曹搜訪其中可用者一人草記收用義士曾孫車雲輔僉知口傳單付
정조 22년 · 목
備局啓言頃因傳敎義士車禮亮後孫着意搜訪居住姓名年歲及文武間所業一一開錄牒報以爲自本司草記之意行會矣車禮亮直孫及支孫自該道區別修成册報來故御覽件封入矣敎以壇享在今夜未能躬將實有如不祭之歎是日釜鬵之感於何寓之義士車禮亮後孫成册下漢城府忠臣後裔册同爲修入仍令吏兵曹搜訪其中可用者一人草記收用義士曾孫雲輔年近八十云令該曹僉知口傳單付官敎成送灣尹俾各傳給
정조 22년 · 강
命寧遠伯後孫李熙章備郞啓下故忠臣李士龍後孫李應俊等二人中可合人武兼口傳擬入使之入參皇壇享班前牧使李德鉉定配放送前郡守金復根禁錮分揀
정조 22년 · 목
敎曰皇朝人子孫中寧遠伯之後故總管李源作故前水使李孝承遭故其家無着帽之人豈非欠事壯帥御將皆是忠臣之裔寧遠伯後孫中可合祿仕者搜訪草記寧遠伯家不但如此總兵家前府使李宗胤外無職名宗胤如上來令該曹相當職爲先作窠卽爲口傳差出使之帽帶參班故忠臣贈牧使李士龍後孫前武兼李光臣落仕之代使之搜訪草記矣其間果已搜訪乎問于兵曹如有之今日草記觀此京兆書入成册忠臣諸家祀孫有職人中綾原大君奉祀孫前牧使李德鉉在謫金文忠奉祀孫前郡守金復根禁錮皆微眚在謫者放禁錮人分揀事分付○壯勇營御營廳啓言謹依傳敎寧遠伯後孫詳加採訪則其數至爲八十餘人云散在關東嶺南關西湖西諸道無路詳知其中李熙章在京隨行禁衛營別軍官而於李成樑爲八代孫李如松爲七代孫觀其爲人可合祿仕矣敎以爲先備郞有實職一人備郞減下後啓下使之官帶參班而文筆如不足仍於他實職相換之意言于廟堂○兵曹啓言前府使李宗胤因其身病未得上來云故忠臣李士龍後孫頃因本曹草記批旨可合祿仕者搜訪報來之意發關於嶺南道臣而今聞故忠臣子孫中出身李應俊方以一內禁軍隨行出身李應權前仕禁軍姑未還屬而皆在京云矣敎以李應俊應權二人卿其招見其中可合人卽於李光臣之代武兼口傳擬入擬仕者如或時仕一內則前仕者塡其代坐夜一念倍切寤歎今夜享班先以除職人帽帶入參事亦卽分付於在外班之壯御帥覓給官服使之參班
정조 22년 · 강
命備郞閔植嚴棍遠地充軍捕廳罪人金光益下送海西道臣處今番會試觀光儒生所在諸邑輪送曉諭嚴刑後絕島爲奴
정조 22년 · 목
備局啓言監試會試時依例分遣本司郞廳摘奸而海西金光益爲名者夤緣二所摘奸郞廳閔植或稱秘密廉探或稱備局摘奸誘脅捧賂之說至及捕廳捉囚光益一一自服所謂光益本以無賴之漢曾有遠射之名留連都下前後所爲無非欺人取物之事甚至於假稱壯勇衛屢入捕廳終不知悛今番所犯尤萬萬痛惡此則當自該廳處置而閔植身爲備郞指使如許駭悖之類致有出沒索賂之擧不可尋常處之請令該府拿問嚴加盤覈考律施行敎以如許無賴屢入捕廳之人率入場中萬萬痛惡該備郞閔植爲先令兵判嚴棍後仍於遠地充軍所謂金光益旣皆自服於捕廳而不可輕先照律下送海西道臣處今番會試觀光儒生所在諸邑輪送曉諭嚴刑後絕島爲奴事分付
정조 22년 · 강
命假稱笠巖別將人張啓運令該帥臣嚴覈取招狀聞後考律勘斷
정조 22년 · 목
兵曹啓言卽見全羅兵使申鴻周報本曹辭緣則笠巖別將安興贊遭喪上京之後張啓運爲名漢假稱別將來到山城旋卽逃走故定將校追蹤已搜捕云矣張哥漢之假稱別將旋又逃走事未前聞萬萬驚駭請令帥臣各別嚴覈取招狀聞後令該曹考律勘斷山城重地不可久曠該別將遭故之代口傳差出卽爲下送允之
정조 22년 · 강
以金啓洛爲兵曹參議前望也
정조 22년 · 강
命定配罪人中官李元碩放送
정조 22년 · 강
命監試覆試時攔入儒生朴琦等分等考律重繩
정조 22년 · 목
刑曹啓言罪人朴琦更招以爲渠家素貧窶而粗解筆法敢生窮濫之計冒入場中或有求筆之人則欲爲賣筆書給以爲錢兩得食之地果以李▣在喪代換名冒入未及入門至於被捉如有同情之人則訊問之下何不直陳乎洪汝舟更招以爲如有同接之人豈不直陳乎亦以貧寒所致敢生賣筆之計辛汲在喪代冒入未及入門被捉於圍外白師球更招以爲渠所親人趙敬臣初試入格後身死故敢生賣筆之計果爲代入未及入門之前被捉實無同接相約之人李蘂更招以爲愚迷之致敢生賣筆之計聞初試入格人李成泰身死乃以成泰名換名冒入圍門外被捉杜萬元更招以爲遭父喪已過三年無營葬之路而粗解文字筆法故雖無場外相約之人冒入場中或有求得文筆之人則欲爲許賣以李景晦身死代換名冒入矣名不知石城居林哥知面者以爲今日科場取晩則不可冒入云故依其言還爲出來至於被捉之境至於借書借述之人元不相約則何以指告乎李錫邦更招以爲所親人崔寔曾以科場攔入罪至定配昨年初試入格後在喪故敢生借名賣筆之計果爲冒法攔入如有同情之人則嚴刑之下豈不直陳安喆欽更招以爲渠兄入格初試覆試入去故隨往於圍門外許多儒生彌滿推擠而未及出去之際圍門頹壓顚仆於圍內混在攔入之中而頭着笠子身着長衣則其爲初不入去之狀可以洞燭辛任寧更招以爲渠同接人辛泳初試入格後觀光覆試而渠不過以後陪隨往儒生彌滿圍外互相推擠至於圍門頹壓與他儒生顚仆於圍內雖以攔入被捉而渠亦爲着笠如欲攔入則豈可着笠乎曖昧橫罹可以洞燭金觀大更招以爲終場日暮時儒生等次次出來故欲爲觀光立於圍門近處矣何許備隸謂以行已之殊常至於被捉之境頭着笠子科場臨罷豈有攔入之理乎千萬曖昧云科場法禁何等至嚴而朴琦等之換名冒入若是狼藉則其所與人綢繆借述借書之狀昭不可掩今因傳敎嚴訊究覈之下或稱以入場賣筆得食錢兩或謂以圍門頹壓混入推擠至於被捉或以爲科場臨罷之時欲爲觀光彷徨圍外而未免橫罹掇拾前招一向發明同情諸人終不指告者萬萬巧惡請更加嚴刑得情敎以攔入之罪旣皆自服分等考律重繩其中圍外着笠自稱橫罹之三囚參酌決放
정조 22년 · 강
遣承旨詣雩祀壇奉審摘奸
정조 22년 · 강
遣承旨詣宗廟景慕宮奉審摘奸
정조 22년 · 강
推兵曹參議金啓洛
정조 22년 · 목
政院啓言巡將白泳鎭以雩祀壇守門護軍進去而巡將不爲懸註以至受點事涉不察原單子付標以入而當該堂上請推考允之
정조 22년 · 강
命湖南各邑鎭加分事依所請施行仍飭參量加分實數登聞
정조 22년 · 목
備局啓言卽見全羅監司李得臣狀啓則以爲昨年沿海邑鎭停糴旣多新捧不敷如干應分已至罄竭目今民勢應賑饑民之外貧窮付還之類比前倍蓰方當課農之時將有絕巡之慮道內各邑鎭留庫各穀中特許量宜加分事請令廟堂稟旨分付矣本道事勢想不得不加分依所請施行而量宜加分雖多已例終非嚴典守之道參互列邑定以幾包登聞後或有臨時少出入於狀請之數則枚擧加減數爻於畢分狀啓爲宜諸道亦當一例施行以此行會俾無不齊之弊至於湖南今於回下之後若欲更請石數遲待覆啓始爲加分將有後時之慮今年則姑依近例參量加分後實數登聞之意分付近來傾庫之弊未必專爲民食之致畢分給後留庫摘奸已有成命請一體嚴飭允之
정조 22년 · 강
命右諭善李城輔處米肉輸送
정조 22년 · 목
敎曰諭善旣入城米肉輸送事分付戶曹
정조 22년 · 목
先蠶壇祭在再明也
정조 22년 · 강
遣承旨詣懿昭墓奉審摘奸
정조 22년 · 강
命內禁衛李應權訓局哨官啓下此後禁軍一窠必以故牧使李士龍家人長爲塡差其家人年過十五歲以上者錄名於本曹仍又載錄於御覽官案
정조 22년 · 목
兵曹以李應權內禁衛口傳施行啓允之敎以訓局哨官加設啓下待窠陞實此後自本曹亦必收用禁軍一窠必以故牧使家人長爲塡差而除取才給官馬除非徒配以下之罪勿汰無論支嫡一名與出身閑良其家人年過十五歲以上者必皆錄名於本曹仍又載錄於御覽禁軍官案及入啓來歷案以爲永久遵守之地一件禁軍廳揭板一件星州政堂揭板事分付○訓鍊都監以內禁衛李應權本局哨官加設差下待窠陞實之意啓
정조 22년 · 목
一所閑良尹宅禧居首二所閑良趙雲豪居首
정조 22년 · 강
命唐津縣監之代口傳差出當日辭朝
정조 22년 · 목
忠淸水使具明遠以沔川兼任唐津縣監朴廷宅舟師軍兵官門聚點不爲擧行爲先罷黜其罪狀令攸司稟處臣則惶恐待罪馳啓敎以勿待罪事回諭其代令該曹口傳差出待下批當日辭朝
정조 22년 · 강
以黃勉喆爲唐津縣監口傳也
정조 22년 · 강
兵曹以備邊郞閔植嚴棍十五度後楚山府充軍押送啓
정조 22년 · 강
遣承旨詣元陵奉審摘奸局內諸陵一體奉審
정조 22년 · 강
遣承旨詣先蠶壇奉審摘奸
정조 22년 · 강
命初七日咸興永興兩本宮衣幣香燭封裹時齋宿處所以摘文院爲之
정조 22년 · 목
內閣啓言今初七日咸興永興兩本宮衣幣香燭親臨封裹及親傳時初六日齋宿處所以何處爲之乎敎以摛文院爲之翌日親傳後仍爲柢迎皆依例磨鍊
정조 22년 · 강
召見奉審承旨李書九于重熙堂
정조 22년 · 강
命廣州留守洪檍軍丁釐正狀啓還下送仍飭依道內各邑例更加採察以聞
정조 22년 · 목
該留守以本府軍丁黃白之類擧皆釐正馳啓敎以如是質言而若以一丁一口之未及釐正致有現發則罪當如何先以使無訟之義更申三令狀啓還下送其果然無弊與否依道內他各邑例更加採察狀聞事該房題送
정조 22년 · 강
命健元陵洞口外舊池疏鑿此後承旨或道伯奉審時以其所見書啓或狀啓
정조 22년 · 목
京畿監司李在學以道內各陵園墓奉審後有無頉及健元陵洞口舊池隨其塡塞連爲疏鑿之意申飭馳啓敎以洞口外舊池疏鑿年年道伯春審雖有飭令爲之之措語而齋郞等近果連爲疏鑿乎令畿伯時加嚴飭此後承旨或道伯奉審留意審察復命時以其所見書啓或狀啓事該房該道知悉擧行
정조 22년 · 강
召見時原任大臣閣臣藥院提調于誠正閣左議政蔡濟恭領敦寧金履素內閣提學鄭民始沈煥之原任直提學徐龍輔原任直閣金勉柱南公轍金祖淳檢校待敎李存秀藥院提調金載瓚副提調徐邁修
정조 22년 · 목
承候也○敎曰今聞入侍大臣言卿來到朝房近處云過矣入來事左相處遣史官傳諭
정조 22년 · 강
遞總管姜游白師謹李鎭復沈晉賢李燁以蔡弘履洪義榮姜彝正李敬一申大謙代之竝口傳也尋遞弘履彝正以韓用龜申應周代之竝口傳也
정조 22년 · 목
游師謹晉賢燁俱有身病鎭復試官進去弘履等違召以明日齋宿時侍衛不備政院啓稟也
정조 22년 · 강
命到記殿講及日次殿講明日爲之會試講未入格諸生竝爲書啓上齋生製述及到記製述更待下敎
정조 22년 · 목
敎曰到記講製有過齋後爲之之命明日則雖齋宿內閣而會試講出榜在於明再明云到記殿講及日次殿講明日爲之處所以摛文院爲之日次講生則受點除之以會試講未入格之諸生竝爲書啓事分付成均館及試所日次殿講時上齋生製述到記製述更待下敎事亦爲分付又敎曰明日親臨春到記儒生殿講時考官內閣一提學及齋宿兩直提學參考官齋宿兩直閣及待敎爲之日次儒生殿講時考官一二同知館事泮長參考官入直兩玉堂及久任館郞爲之
정조 22년 · 강
推刑曹判書趙尙鎭遞差承旨尹光普重推承旨兪漢模
정조 22년 · 목
政院啓言日前兵曹草記中罪人張繼運令帥臣嚴覈狀聞後考律勘斷事允下則該曹當卽押送該閫使之推覈以啓而尙囚京獄混錄於都囚徒中該曹擧行殊涉不察當該刑曹堂上請推考允之敎以兵曹草記若卽分付刑曹則刑曹豈或至今仍囚乎刑獄重囚關係何如不爲致察矇然捧入當該刑房承旨遞差爾則從重推考
정조 22년 · 강
以尹致性爲承旨前望也
정조 22년 · 강
命長淵縣被燒民戶拔例顧助失火根因更令道臣査報
정조 22년 · 목
黃海監司李義駿狀啓以爲長淵縣民家二十五戶失火南倉二十四間延燒失火根因則起自倉底姜氏家廁間及於民家倉庫該縣監具絳罪狀令攸司稟處烟燻穀一千一百二十五石內成灰者爲八十一石穀名衙門修成册上送于備邊司請令各該司考例稟處敎以此時該邑民戶之被燒至近三十失所之狀極爲矜惻嚴飭道伯拔例顧助以至倉舍之延燒而許多穀物之改色何異白徵該縣監拿處姑爲分揀失火根因更令道臣定限使之査報以爲贖罪之方事卽爲回諭
정조 22년 · 강
詣璿源殿展拜仍詣摛文院齋宿
정조 22년 · 목
具翼善冠袞龍袍展拜後出萬寧門乘輿至大酉齋降輿兩本宮祭物看品訖御摛文院
정조 22년 · 강
行日次及春到記儒生殿講日次殿講試官閔鍾顯沈煥之鄭大容金銑朴吉源韓致應李東萬到記殿講試官鄭民始金載瓚徐龍輔南公轍金祖淳李存秀
정조 22년 · 목
試官以下率應講儒生入庭行禮以次進講訖敎曰今年因園幸之定期正月當爲之殿講拖至三月與會講開場相値此所以許赴於今日殿講又以給分以上人一經更試於試所生畵三窠中移屬一窠於講生賜第者也日次儒生殿講純通直赴會試通給二分略給一分粗給半分給分者付之初試榜末皆令許赴於今日會講試所事分付○敎曰去二月朔日次殿講進士朴時源幼學趙台銓生員李麒峻姜守睦純通初次比較生員姜守睦李麒峻純通進士朴時源幼學趙台銓通再次比較生員姜守睦李麒峻俱不三次比較生員李麒峻略居首直赴會試進士朴時源幼學趙台銓生員姜守睦給二分幼學桂亨茂任文白安復休通亦給二分幼學朴宗璜李長燁權▣金德潤韓瑞五生員李復性李得賢李振玉天命翊略幼學韓夢奎朴升用任壽益幼學鄭敬杓林鶴聞林必鎭生員鄭南九進士權就度幼學趙奎煥粗各給一分會試生之許赴卽特例也純通幼學朴龍球李儼行權羽成李檍安▣鄭弼麟洪重緖金英文贊羽除比較直赴會試通幼學林重鎭特給二分略幼學林景祚等三人特給一分粗幼學趙相瑗等二十六人特給半分依願許赴今日會講矣幼學趙運休一二所純通居魁自當入格而其餘純通幼學金志泰直赴會試略幼學韓邁權等十六人特給一分粗幼學白光敏等四十九人特給半分依願許赴來式會講而許赴來式之類依應製御考初試例爲之事分付
정조 22년 · 강
命館學掌色等不參殿講人有實故與否更爲査實以聞
정조 22년 · 목
成均館啓言今日殿講時東齋色掌生員朴宗珩李元默西齋掌議進士沈應奎色掌進士徐稷修南鼎來中學掌議幼學洪起燮色掌幼學洪秉一南學色掌幼學宋儒載李魯俊書啓已入之後或稱身病或稱在外屢度催促終不入來依定式請竝限三年停擧敎曰査實其實故更爲指一草記
정조 22년 · 강
命左通禮沈象奎改差
정조 22년 · 목
承旨李書九啓言日次儒生服色昨有以靑衿待令之命則到記儒生自當依例着團領而亦以靑衿服混同來待本館擧行殊涉不審請大司成鄭大容推考從之
정조 22년 · 목
承旨李益運啓言殿講事體何等愼重而講章書出之際儒生姓名之誤書者事甚未安請當該注書推考從之
정조 22년 · 목
承旨徐邁修啓言考官沈煥之講生抽栍間或不審請推考從之
정조 22년 · 강
命楊州牧使令該曹口傳差出待下批仍令辭朝
정조 22년 · 목
承旨徐邁修啓言明日咸興永興兩本宮衣幣香燭奉往時楊州牧使以地方官當爲陪進而姑未出代請令該曹口傳差出待下批仍令辭朝從之
정조 22년 · 강
以金載翼爲楊州牧使口傳也
정조 22년 · 강
召見江原監司金履翼前咸鏡監司李鼎運楊州牧使金載翼于摛文院
정조 22년 · 목
履翼載翼辭陛鼎運遞來也
정조 22년 · 목
一所幼學金致德居首二所幼學朴慶九居首
정조 22년 · 강
命注書曺錫中洪奭周假注書李泳夏事過後拿處
정조 22년 · 목
錫中奭周以院隸不善呼望泳夏以儒生講章書給時遲滯也
정조 22년 · 강
命兼春秋金景煥拿處
정조 22년 · 강
命到記儒生殿講明日爲之
정조 22년 · 목
敎以講生夥然今日內勢難畢試到記儒生殿講明日爲之又敎曰殿講姑罷明日處所以今日殿講處所爲之
정조 22년 · 강
命大司成鄭大容重推久任郞廳韓致應拿處
정조 22년 · 목
承旨李肇源啓言純通儒生之待令閤外以爲比較之地例也而今日殿講純通儒生初不知委一儒生徑先出去以致比較之遲滯事未前有不飭之大司成從重推考當該久任郞廳所當重勘而本院無他罰何以爲之從之敎以郞廳拿處
정조 22년 · 강
命文科殿試親臨于明政門武科殿試親臨于春塘臺
정조 22년 · 목
禮曹以今十二日式年文科殿試處所取稟敎以明政門親臨以此知悉○兵曹以武科殿試處所取稟敎以春塘臺當親臨矣
정조 22년 · 강
御摛文院封裹咸興永興兩本宮衣幣香燭
정조 22년 · 목
具翼善冠袞龍袍詣版位時原任閣臣率閣屬官封裹兩本宮衣幣香燭祭品訖予親傳衣幣香燭如儀奉于彩輿仍詣院門外柢迎命檢校直閣金祖淳禮曹判書李祖源陪奉至東門外傳于楊州牧使後入來予乘輿還摛文院
정조 22년 · 강
行春到記儒生殿講試官鄭民始金載瓚徐龍輔南公轍金祖淳李存秀
정조 22년 · 목
幼學文尙中純通居首撤講後降座乘輿至萬寧門降輿還內
정조 22년 · 강
命韓致應拿處分揀
정조 22년 · 목
因拿處傳旨有是命
정조 22년 · 목
承旨李書九啓言殿講事體何等嚴重而應講儒生書啓中居住或爲誤錄又以初不應講者混錄入啓事甚未安請大司成鄭大容從重推考從之
정조 22년 · 강
遞大司諫尹東晩司諫尹悌東獻納嚴耆以金翰東趙德潤尹序東代之竝前望也
정조 22년 · 목
因監試官望筒敎以未肅拜諫長及違牌諫臺幷許遞前望單子入之前望以翰東等批下
정조 22년 · 강
放曺錫中洪奭周李泳夏金景煥
정조 22년 · 강
應敎韓用鐸與承旨兪漢謨有應避之由陳疏乞解春秋兼銜批許該曹稟處
정조 22년 · 강
命廣州府春等都試居首入直赴殿試
정조 22년 · 목
兵曹啓言觀此廣州留守洪檍狀啓則守堞軍官春等都試時閑良李彥容居首令該曹稟處云矣似當依法典直赴殿試請上裁從之
정조 22년 · 강
設式年文科生畵試于泮宮試官金載瓚鄭大容李鼎運李尙度柳師模李翊模韓致應
정조 22년 · 강
命昭寧園忌辰祭獻官仍爲奉審以來
정조 22년 · 목
敎曰昭寧園忌辰受香當遣奉審之行而獻官旣特差仍令獻官奉審以來局內一體奉審
정조 22년 · 강
召見兵曹判書李時秀于重熙堂
정조 22년 · 강
重推兵曹判書李時秀參判柳誼汰佐郞趙秀民及禁軍將守門將等仍令該府拿問處之擊鼓人尹而烈令兵曹棍問草記
정조 22년 · 목
承旨李肇源啓言近來門禁不嚴至有額外禁軍攔入擊鼓之擧常時不能檢飭之兵曹判書與入直堂上請從重推考從之○兵曹判書李時秀啓言今日禁軍替番之時該廳書員逐名打點入門而額外禁軍尹而烈不佩號牌冒稱入番肆然攔入至打申聞鼓之境請禁軍將李烷本曹入直郞廳及當該守門將竝爲先汰去其罪狀令該府拿問處之尹而烈假稱攔入之狀萬萬痛駭移送秋曹依法勘罪從之敎以擊鼓人卿其棍問草記
정조 22년 · 강
重推平安監司朴宗甲義州府尹李基讓嚴飭撥路遲滯之弊
정조 22년 · 목
承旨李肇源啓言卽見平安監司義州府尹狀啓則冬至使一行還渡江出來在於初五日酉時而狀啓之到院在於初八日卯時直撥之若是遲滯事極可駭不能申飭之該道道臣及義州府尹請幷從重推考從之敎以後勿如是之意書目嚴飭題送
정조 22년 · 강
命嶺南抄上武士殷遇亨許赴殿試仍令兵曹棍治其直赴帖不爲來納之罪
정조 22년 · 목
兵曹判書李時秀啓言嶺南抄上武士殷遇亨昨年以沒技直赴當赴於今番殿試而直赴帖不爲來納所當勿施係是特敎恩賜者敢此仰達敎以殿試則許赴帖文不爲來納之罪決棍懲礪
정조 22년 · 강
命武科殿試規矩受點單子櫃令政院招致兵曹郞官齎傳仍著爲式
정조 22년 · 목
兵曹判書李時秀啓言武科殿試受點規矩單子事體之重與文試御題無異曾因下敎作櫃子奉安尊閣而每於受點之時曹吏來受於政院誠極未安從今以後請自政院招致郞官齎傳事定式施行從之
정조 22년 · 강
命宣傳官李彬拿處
정조 22년 · 목
政院啓言宣傳官之以別軍職入直人員預爲懸頉送于兵曹修正監軍單子入啓例也今日監軍單子中李石求別入直而名下初不懸頉以致受點後付標以入之境事極稽忽當該次知宣傳官與掌務宣傳官所當重勘本院無他罰何以爲之敎以拿處
정조 22년 · 강
重推兵曹參判柳誼
정조 22년 · 목
敎曰該堂柳誼宜知曹例而監軍與門禁做錯不一從重推考
정조 22년 · 강
命遞判義禁閔鍾顯以陞資未經人擬入
정조 22년 · 목
敎曰吏判兼帶判金吾之任許遞今日政以陞資未經人擬入事分付
정조 22년 · 강
命知中樞作窠以尹弘烈擬入
정조 22년 · 목
敎曰今因言端聞之左副之父今番陞資而耆社尙未題名云知中樞作窠前都總管尹弘烈擬入事分付
정조 22년 · 강
命前司圃提調洪仁浩仍任前監司徐有防前判書趙鎭寬竝敍用
정조 22년 · 목
因司圃提調望筒敎曰飭已施院中凡事下位當當之敍用前提調洪仁浩仍任反面不遠前監司徐有防敍用同罪之前刑判趙鎭寬亦爲敍用
정조 22년 · 목
以鄭來百爲副校理洪樂游爲修撰金近淳爲副修撰李秉鼎爲知敦寧金文淳爲知春秋尹師國爲判義禁申耆爲同春秋李弘遠爲假引儀弘遠初仕也趙台榮爲持平尹㴠爲正言鄭益祚爲同知尹弘烈爲知事
정조 22년 · 강
命禁旅尹而烈汰去仍令四件內不得不擊鼓者內兵曹入直堂郞取見原情後許入武一所考官沈晉賢申大謙鄭學耕監試官李德鉉李弘達罷職參考官鄭觀輝任聖皐具縉重推